Rhodes-gedenkteken brand‘n Brand het Sondagoggend aan die hang van Tafelberg uitgebreek. (Foto: Verskaf) Brandbestryders is Sondagoggend ontplooi nadat ŉ brand naby die Rhodes-gedenkteken aan die voet van Tafelberg uitgebreek het. “Die stad se brand‑ en reddingsdiens is omstreeks 08:45 ingelig oor plantegroei wat by Philip Kgosana-rylaan aan die brand geslaan het. Brandbestryders is onmiddellik ontplooi en die vuur versprei tans van die gedenkteken na die Universiteit van Kaapstad,” het die Stad Kaapstad net ná 13:00 op hul Twitterblad geskryf. Maroela Media het verneem dat die brand teen 13:30 na een van die laboratoriums by die universiteit versprei het. Die vuur het teen Sondagmiddag na die Universiteit van Kaapstad versprei. (Foto: Verskaf) “ŉ Deel van die teetuin by die Rhodes-gedenkteken is beskadig en mense word aangeraai om nie die gebied te betree nie,” het die Stad gesê. “Meer hulpbronne is reeds op pad om te help om die brand te blus, waaronder spanne van Working on Fire en die Tafelberg Nasionale Park.” Drie helikopters help ook om die vlamme uit die lug te probeer blus.